ລາວຖືສໍາຄັນວຽກງານປ້ອງກັນພືດ
ເມື່ອທ້າຍອາທິດຜ່ານມາ, ກົມປູກຝັງຮ່ວມກັບສະຖາບັນປ້ອງກັນພືດສະຖາບັນການສຶກສາວິທະຍາສາດດ້ານກະສິກຳແຫ່ງ ສປຈີນ ໄດ້ຈັດສຳມະນາ ພາຍໃຕ້ຫົວຂໍ້: ການຄວບຄຸມສັດຕູພືດແບບປອດສານພິດທີ່ທັນສະໄໝ, ໂດຍການເປັນປະທານຂອງທ່ານ ວິໄລສຸກ ເຄນນະວົງ ຫົວໜ້າກົມປູກຝັງກະຊວງກະສິກຳ ແລະ ປ່າໄມ້ ແລະ ທ່ານ ຢົງກວັນ ເຊນ (Yongquan Zheng) ຮອງຫົວໜ້າສະຖາບັນປ້ອງກັນພືດສະຖາບັນການສຶກສາວິທະຍາສາດດ້ານກຳສິກຳຈີນ, ມີຜູ້ຕາງໜ້າຈາກສະຖາບັນ, ວິທະຍາໄລ, ມະຫາວິທະຍາໄລ ແລະ ເຈົ້າໜ້າທີ່ດ່ານເຂົ້າຮ່ວມຈໍານວນຫລາຍ.
ຊຸດສຳມະນານີ້, ເພື່ອຖອດຖອນບົດຮຽນ ແລະ ປະສົບການປ້ອງກັນພືດ ແລະ ຄວບຄຸມສັດຕູພືດ, ພ້ອມທັງຊອກວິທີການ, ມາດຕະການປ້ອງກັນ ແບບປອດສານພິດທີ່ມີປະສິດທິພາບ, ເປັນມິດກັບສິ່ງແວດລ້ອມ ແລະ ເປັນທີ່ຍອມຮັບທາງດ້ານວິຊາການໃນພາກພື້ນ ແລະ ສາກົນ.
ທ່ານຫົວໜ້າກົມປູກຝັງ ກ່າວວ່າ: ໃນຜ່ານມາ, ວຽກງານປ້ອງກັນພືດຂອງ ລາວເຮົາ ໄດ້ຮັບການສະໜັບສະໜູນ ແລະ ຊ່ວຍເຫລືອທຶນຮອນດ້ານເຕັກນິກວິຊາການການປ້ອງກັນພືດຈາກຈີນ, ໂດຍສະເພາະວຽກງານການຄວບຄຸມຕັກແຕນຝຸງໄມ້ປ່ອງໃນ 5 ແຂວງພາກເໜືອ, ເຊິ່ງເຮັດໃຫ້ການລະບາດຂອງຕັກແຕນຫລຸດລົງໃນແຕ່ລະປີ. ນອກນີ້, ຍັງມີຫລາຍໂຄງການຮ່ວມມືເປັນຕົ້ນແມ່ນໂຄງການກຳຈັດສັດຕູພືດແບບຊີວະວິທະຍາໃນນາເຂົ້າ ແລະ ສວນສາລີ, ການຝຶກອົບຮົມສະເພາະດ້ານປ້ອງກັນ ແລະ ກັກກັນພືດຢູ່ ສປ ຈີນ ແລະ ໂຄງການອື່ນໆ ທີ່ກຳລັງຈັດຕັ້ງປະຕິບັດໃນປັດຈຸບັນ. ທ່ານກ່າວຕື່ມວ່າ: ສປປ ລາວ ໄດ້ຖືເອົາວຽກງານປ້ອງກັນພືດເປັນປັດໄຈສຳຄັນ ເພື່ອເປັນພື້ນຖານໃນການຜະລິດສະບຽງ ແລະ ພືດເປັນສິນຄ້າ, ພ້ອມນີ້, ຍັງເປັນການປະຕິບັດພັນທະສາກົນທີ່ ສປປ ລາວ ເຂົ້າເປັນພາຄີ, ປະຕິບັດຕາມມາດຕະຖານສຸຂະອະນາໄມ ແລະ ສຸຂະນາໄມພືດຂອງອົງການການຄ້າໂລກ ລວມທັງເງື່ອນໄຂການນຳເຂົ້າດ້ານສຸຂະນາໄມພືດຂອງປະເທດຄູ່ຄ້າ ແນ່ໃສ່ຮັກສາສຸຂະນາໄມພືດ ແລະ ອຳນວຍຄວາມສະດວກທາງດ້ານການຄ້າໃຫ້ນັບມື້ດີຂຶ້ນ.